"Suportul pe care România îl are în momentul de față, în raport cu interesele ei în spațiul european este fără precedent. Niciodată această țară nu a fost susținută clar, răspicat, de președintele Comisiei Europene, președintele Parlamentului European, toate statele membre, mai puțin Austria. Eu cred că această întâlnire, acest mare eveniment politic n-a făcut altceva decât să pună o dată în plus presiune pe această poziție rigidă, și inflexibilă, și de neînțeles chiar pentru colegii din partidul domnului Nehammer.
Din ce în ce mai mulți se îndoiesc de această rigiditate și această inflexibilitate a cancelarului Nehammer, evident, influențată de interesul politic pe care îl are în Austria. Tema migrației în Austria este prima la nivel de interes public", a spus Ionuț Stroe.
"Interesul lui electoral a dictat o asemenea poziție. Eu cred că odată ce se va epuiza această etapă electorală în Austria, vom vedea o cu totul altă abordare, o abordare serioasă, responsabilă, o abordare care ar trebui să privească mai degrabă modul în care noi ne-am onorat toate obligațiile și tot ceea ce a însemnat foaia de parcurs pentru accesul în spațiul Schengen. Evident, această atitudine nu trebuie să mai spun, este una subiectivă, este una care n-are niciun fel de logică.
De altfel, țara noastră nu e sursă de migrațiune, nici măcar țară de tranzit nu este. Într-o foarte mică măsură contribuim la acest fenomen imigraționist, pe care el îl invocă de fiecare dată când vorbește de acest refuz. Nu avem de-a face. Sunt două subiecte total separate", a precizat purtătorul de cuvânt al PNL, la un post TV.
Cancelarul Nehammer, sfidare după întâlnirea cu Iohannis. Austria blochează în continuare aderarea totală la Schengen
Cancelarul Austriei - Karl Nehammer a scris pe X, în timpul vizitei la Bucureşti, că poziţia Austriei rămâne clară şi neschimbată, respectiv că sistemul Schengen nu funcţionează în prezent, prin urmare nu poate fi extins.
"România este un partener important al Austriei. Companiile noastre sunt puternic implicate în România şi creează multe mii de locuri de muncă acolo. Mulţi cetăţeni români lucrează în profesii de asistent medical în Austria şi sprijină persoanele care au nevoie de îngrijire. În acelaşi timp, am vorbit şi foarte deschis despre obiecţiile austriece faţă de extinderea rapidă a spaţiului Schengen. Poziţia Austriei rămâne clară şi neschimbată: sistemul Schengen nu funcţionează în prezent, prin urmare nu poate fi extins", a scris Nehammer pe X.